b"\n_START_ARTICLE_\nRochestrski grad\n_START_SECTION_\nZgodovina\n_START_PARAGRAPH_\nNatan\xc4\x8den izvor gradu ni znan. Verjetno je bil prvi kraljevi grad utrdba iz zemlje in lesa, zgrajen na \xc5\xa1kofijski zemlji v jugozahodnem kotu utrjenega mesta Rochester kmalu po normanski osvojitvi Anglije. V Domesday Book je bil prvi\xc4\x8d omenjen leta 1066.\n_START_SECTION_\nObleganje leta 1088\n_START_PARAGRAPH_\nV uporu leta 1088 proti novemu kralju Viljemu II. je kralj osvojil bli\xc5\xbenji grad Tonbridge. Tam je izvedel, da je \xc5\xa1kof Odo iz Bayeuxa, vodja upornikov, potoval iz Rochestra v Pevensey, grad Roberta  Mortaina. Kralj se je hitro odzval in ujel oba svoja strica, Roberta in Oda. Odo je prisegel, da bo premaknil posadko iz rochestrskega gradu, kralj je tja poslal majhno posadko. Ko je me\xc5\xa1\xc4\x8dane Rochestra prosil, naj odprejo vrata, je grajska posadka na konjih napadla in premagala kraljeve vojake in odvlekla osvobojenega \xc5\xa1kofa Oda zmagoslavno v mesto. Razjarjeni kralj je takoj za\xc4\x8del oblegati Rochester. Maja 1088 je zgradil dva oblegovalna gradova, ki sta ogradila ceste za dostop v mesto. Po ve\xc4\x8d tednih obleganja se je posadka s \xc5\xa1kofom Odom predala Evstachu iz Boulogne in Robertu iz Bell\xc3\xaama. Upornikom je bilo dovoljeno zapustiti Anglijo skupaj s konji in oro\xc5\xbejem, vendar so izgubili svoje angle\xc5\xa1ke posesti in naslove.\n_START_SECTION_\nGradnja kamnite trdnjave\n_START_PARAGRAPH_\nPo osvojitvi je kralj Viljem II. naro\xc4\x8dil \xc5\xa1kofu Gundulfu iz Rochestra, naj zgradi grad kot novo kamnito utrdbo. Gundulf je uporabil dele obzidja iz rimskega obdobja. Leta 1127 je kralj Henrik I. prevzel grad Viljema de Corbeila, canterburyjskega nad\xc5\xa1kofa. Nad\xc5\xa1kof je prejel podporo za raz\xc5\xa1iritev gradu in za\xc4\x8del graditi velik bivalno-obrambni grad (angl. keep). Grad je ostal v 12. stoletju v skrbni\xc5\xa1tvu nad\xc5\xa1kofije Canterbury, ki ga je upravljala za kralje in dograjevala.\n_START_SECTION_\nObleganje 1215\n_START_PARAGRAPH_\nPoraz v bitki pri Bouvinesu julija 1214 je zaznamoval konec ambicij kralja Ivana, da bi zavzel Normandijo in poslab\xc5\xa1al razmere v Angliji. Skupina baronov je odpovedala svoje fevdalne vezi s kraljem maja 1215 in so zajeli London, Lincoln in Exeter._NEWLINE_Ko je jeseni leta 1215, kljub temu da je kralj Ivan Brez de\xc5\xbeele priznal  Magno Carto, pri\xc5\xa1lo do dodatnih napetosti med upornimi baroni in kraljem, so sile upornikov v napadu iz Londona konec septembra ali v za\xc4\x8detku oktobra zasedle grad. Takratni stra\xc5\xbenik Reginald iz Cornhilla, do tedaj zvest privr\xc5\xbeenec kralja Ivana, jim je odprl vrata._NEWLINE_Kralj Ivan je bil septembra 1215 v Dovru, kjer je pri\xc4\x8dakoval tuje pla\xc4\x8dance kot pomo\xc4\x8d za svojo vojsko. Ko je izvedel za zasedbo gradu, se je takoj preselil z majhno silo v Rochester in v za\xc4\x8detku oktobra za\xc4\x8del oblegati grad. Prvi\xc4\x8d so kraljevi vojaki napadli stari most \xc4\x8dez Medway, vendar so se razbe\xc5\xbeali. V napadu 11. oktobra so se uporniki umaknili v grad. 12. oktobra so kraljeve \xc4\x8dete zasedle most \xc4\x8dez Medway in ga uni\xc4\x8dile, zato je bil grad odrezan od okrepitev iz Londona. Kralj Ivan je za\xc4\x8del ostro oblegati grad, ki ga je vodil od jugozahoda iz gri\xc4\x8devja Boley Hill. Kraljeve \xc4\x8dete so hitro zajele podgradje in za\xc4\x8dele bombardirati bivalno-obrambni grad._NEWLINE_Sile baronov iz Londona, ki jih je vodil Robert FitzWalter, so posku\xc5\xa1ale 26. oktobra dose\xc4\x8di Rochester, vendar so se umaknile v Dartford pred premo\xc4\x8dnimi kraljevimi vojaki. Posadka gradu je imela le skromne zaloge, d'Aubigne je zato ranjene ali bolne \xc4\x8dlane garnizije poslal iz gradu.  Domnevno jim je dal kralj Ivan odsekati roke in noge.  Mogo\xc4\x8dni grad je ubranil vse kraljeve napade. 25. novembra je ukazal pravni svetovalec Hubert de Burgh prinesti 40 mastnih pra\xc5\xa1i\xc4\x8dev. Odprtina na koncu tunela je bila napolnjena z mastnimi pra\xc5\xa1i\xc4\x8di kot v\xc5\xbeigalno gorivo. Leseni nosilci predora so zgoreli, nakar je jugovzhodni vogal stolpa gradu propadel. Branilci so se umaknili na severni del in nadaljevali svoj odpor. Ker pa niso imeli dovolj zalog, so se 30. novembra predali._NEWLINE_Besen kralj je sprva \xc5\xbeelel, naj vse viteze in barone obesijo. Njegov pla\xc4\x8danec, vodja Savary de Maul\xc3\xa9on, ga je odvrnil od te namere, ker se je bal povra\xc4\x8dilnih ukrepov upornikov, ki so zajeli kraljevo posadko. Ujete viteze, tudi Cornhilla in d'Aubigna, so zaprli v grad Corfe v grofiji Dorset. Izredna silovitost obleganja in osvojitev takrat drugega najve\xc4\x8djega gradu v Kentu je \xc5\xa1okirala mnoge opazovalce in uni\xc4\x8dila zaupanje v stabilnost utrdb \xc5\xa1tevilnih gradov.  Vendar pa je osvojitev gradu ostala samo ena faza kraljeve zmage. Decembra je s svojo vojsko od\xc5\xa1el v severno Anglijo in na \xc5\xa0kotsko. Ko je maja 1216 francoski princ Ludvik pristal z vojsko v Angliji, je zasedel grad. \xc5\xa0ele po pogodbi iz Lambetha septembra 1217 je grad dobil nazaj kralj Henrik III. _NEWLINE_Obleganje in zavzetje gradu leta 1215 sta eno najznamenitej\xc5\xa1ih obleganj v angle\xc5\xa1ki zgodovini. Bistveno je prispeval k raz\xc5\xa1irjanju podobe gradov kot zadnjega zato\xc4\x8di\xc5\xa1\xc4\x8da branilcev.\n_START_SECTION_\nObleganje leta 1264\n_START_PARAGRAPH_\nPod kraljem Henrikom III. so med letoma 1221 in 1231 grad obnovili. Med njegovim vladanjem je kraljevi dvor ve\xc4\x8dkrat bival v Rochestru, zato so novo veliko dvorano in druge stanovanjske objekte postavili na dvori\xc5\xa1\xc4\x8du. Med drugo vojno baronov je bil grad spet oblegan, tokrat so ga oblegali uporni\xc5\xa1ki baroni. Kraljevo posadko so vodili Constable Roger iz Leybourna in John de Warenne, 6. grof Surreyja, John FitzAlan in kraljev ne\xc4\x8dak Henrik Almain. Obleganje se je za\xc4\x8delo 17. aprila 1264, ko je Gilbert de Clare, 6. grof Hertfordski, korakal iz svojega gradu Tonbridge proti Rochestru in ga napadel z jugozahodne smeri. Simon de Montfort, 6. grof Leicestrski, podprt z de Clarejevo vojsko, je napadel mesto od severa prek mostu \xc4\x8dez Medway._NEWLINE_Prva dva Montfortova napada so odbili, tretji poskus njegovih \xc4\x8det je pri\xc5\xa1el 18. aprila, ko so napadli pod krinko dima iz lubja. Hkrati je napadel de Clares z juga, ki je bil prav tako uspe\xc5\xa1en, tako da sta se Montfort in de Clare sre\xc4\x8dala v mestu. Vojska upornikov je ropala mesto, prebivalce, ki so se zatekli v stolnico, so umorili vojaki. Naslednji dan je upornikom uspelo osvojiti grajsko dvori\xc5\xa1\xc4\x8de, tako da je kraljeva posadka pobegnila v bivalno-obrambni grad. Po premoru ob velikono\xc4\x8dni nedelji so na velikono\xc4\x8dni ponedeljek za\xc4\x8deli napad z oblegovalnimi napravami in bombardirali grad cel teden. Verjetno so oblegovalci za\xc4\x8deli po zgledu kralja Ivana spodkopavati grad, saj obstreljevanje ni zaleglo. Ko so uporniki ugotovili, da kralj Henrik III. s sinom Edvardom  in mo\xc4\x8dno vojsko napreduje, so prekinili obleganje. Le \xc4\x8dez nekaj tednov po porazu kralja v bitki pri kraju Lewes, se je posadka vrnila._NEWLINE_Manj znano obleganje leta 1264 je zelo dobro dokumentirano. Poleg sodobnih kronik so dokazi tudi za nabavo hrane.\n_START_SECTION_\nGrad v poznem srednjem veku\n_START_PARAGRAPH_\n\xc5\xa0koda iz leta 1264 je imela trajen vpliv. Velike dvorane in kraljevskih apartmajev niso obnovili in za\xc4\x8delo se je po\xc4\x8dasno propadanje gradu. Leta 1281 so ru\xc5\xa1evine po\xc5\xbeganih stavb popolnoma poru\xc5\xa1ili. Leta 1314 je bila nekaj \xc4\x8dasa v gradu zaprta Elizabeta de Burgh, druga \xc5\xbeena \xc5\xa1kotskega kralja Roberta I. in h\xc4\x8di Richarda Oga de Burgha, mogo\xc4\x8dnega grofa Ulstra in tesnega prijatelja kralj Edvarda I. Leta 1363 je bil grad tako mo\xc4\x8dno zanemarjen, da se je kralj Edvard III. odlo\xc4\x8dil za ve\xc4\x8dje prenove objekta. Med letoma 1367 in 1370 je bil grad obnovljen in zgrajena sta bila dva stolpa na vzhodnem delu obzidja. Med letoma 1383 in 1393 je bil zgrajen nov kamnit most \xc4\x8dez Medway. Kralj Rihard II. je  na severozahodnem delu gradu zgradil bastijon, da bi zavaroval most.\n_START_SECTION_\nPropad v zgodnjem novem veku\n_START_PARAGRAPH_\n\xc5\xa0e posebej je bila nesre\xc4\x8dna zgodovina gradu med 15. in 17. stoletjem. Grad je izgubil svoj voja\xc5\xa1ki pomen in za\xc4\x8del propadati. Leta 1599 je kraljica Elizabeta I. dovolila ru\xc5\xa1enje delov obzidja in z materialom oja\xc4\x8dala grad Upnor. Leta 1610 je kralj Jakob I. grad prodal siru Anthonyju Weldonu. Leta 1621 je bil bivalno-obramni del gradu nazadnje uporabljen za pogajanja za kazensko sodi\xc5\xa1\xc4\x8de. V primerjavi z mnogimi drugimi gradovi je imel grad v Rochestru v angle\xc5\xa1ki dr\xc5\xbeavljanski vojni ve\xc4\x8dji voja\xc5\xa1ki pomen in se je zato izognil ru\xc5\xa1enju po vojni. Verjetno se je obdr\xc5\xbeal do pred letom 1660, ko ga je uni\xc4\x8dil po\xc5\xbear, \xc4\x8deprav ni nobenih dokazov za to. Ko je Samuel Pepys leta 1665 obiskal grad, ga je opisal kot propadajo\xc4\x8d in uni\xc4\x8den.\n_START_SECTION_\nRu\xc5\xa1evine v 18. stoletju\n_START_PARAGRAPH_\nRu\xc5\xa1evine bivalno-obrambnega gradu so bile v 18. stoletju zelo privla\xc4\x8dne za mnoge slikarje. Leta 1870 ga je zakupilo mesto Rochester in leta 1884 kupilo od njegovega nekdanjega lastnika, grofa Jerseyja. V prvem dvori\xc5\xa1\xc4\x8du je bil urejen javni park, ustvarili so grajske vrtove. Do leta 1904 so bile ru\xc5\xa1evine obnovljene. Leta 1965 je ministrstvo za delo prevzelo upravljanje gradu, ki je bilo leta 1984 dolo\xc4\x8deno kot angle\xc5\xa1ka dedi\xc5\xa1\xc4\x8dina. Od leta 1995 ga je upravljalo mesto Rochester, od 1998 pa okro\xc5\xbeje Medway.\n_START_SECTION_\nLega\n_START_PARAGRAPH_\nGrad le\xc5\xbei na desnem, vzhodnem bregu reke Medway, kjer je \xc5\xbee v rimskem obdobju Watling Street pre\xc4\x8dkala reko. Grad je bil zgrajen jugozahodno od nekdanjega utrjenega rimskega mesta Rochester. Vzhodno od gradu je bila v poznem 11. stoletju zgrajena rochestrska stolnica. Bli\xc5\xbeina gradu in stolnice v Rochestru je mo\xc4\x8dan simbol so\xc5\xbeitja plemstva ali kralja in cerkve, dveh stebrov srednjeve\xc5\xa1ke dru\xc5\xbebe. Tak dogovor je \xc5\xa1e vedno mogo\xc4\x8de najti v drugih angle\xc5\xa1kih mestih, \xc5\xa1e posebej v Lincolnu, pa tudi v drugih evropskih dr\xc5\xbeavah.\n_START_SECTION_\nOpis\n_START_PARAGRAPH_\nNepravilna povr\xc5\xa1ina je bila obdana z obzidjem, v katerem je bil tudi bivalno-obrambni grad (keep). Ta je stal na jugovzhodnem vogalu podgradja. Na jugu, nasproti vzhodnega srednjeve\xc5\xa1kega mesta je bil dolg jarek, zahodna stran je bila za\xc5\xa1\xc4\x8ditena z reko. Na severu obmo\xc4\x8dja je bil most \xc4\x8dez reko. Glavni dostop do gradu je s severovzhoda. Dvori\xc5\xa1\xc4\x8de je bilo do zdaj le delno arheolo\xc5\xa1ko raziskano. To je \xc5\xa1e posebej na vzhodni strani verjetno le nekaj metrov nad rimskim nivojem in zgodnjim anglosa\xc5\xa1kim mestom. Verjetno so pod obzidjem normanskega gradu ostanki anglosa\xc5\xa1kega naselja iz prednormanskega obdobja. Do zdaj \xc5\xa1e niso na\xc5\xa1li dokazov o prvem gradu iz 11. stoletja, tako da je to obmo\xc4\x8dje verjetno prekrito z obzidjem._NEWLINE_Dolgo \xc4\x8dasa se je domnevalo, da so zemeljska dela iz Boley Hilla jugozahodno od gradu prva lokacija gradu in tudi dokazi o utrdbi iz obdobja napadov Vikingov iz 9. stoletja. Vendar pa so bila leta 1970 na dvori\xc5\xa1\xc4\x8du izkopavanja, ki so pokazala, da je bil prvi normanski grad zgrajen \xc5\xbee na sedanji lokaciji. Ali je Boley Hill predhodnik obzidja iz 11. stoletja ali celo prej, uporaben do 13. stoletja kot zunanje dvori\xc5\xa1\xc4\x8de, je \xc5\xa1e vedno sporno. Globok jarek in zid na ju\xc5\xbeni strani sta bila uporabljena v 13. in 14. stoletju kot utrdba za za\xc5\xa1\xc4\x8dito ju\xc5\xbenega dostopa do mesta Rochester.\n_START_SECTION_\nObzidje\n_START_PARAGRAPH_\nObmo\xc4\x8dje gradu je obdajalo obzidje, ki je na vzhodni in zahodni strani \xc5\xa1e vedno ohranjeno. Ob zahodnem zidu so tudi deli iz leta 1088, zgrajeni pod \xc5\xa1kofom Gundulfom, kot prva kamnita utrdba. Del zunanje stene meji tudi na enega od zidov dvonadstropne stanovanjske zgradbe kralja Henrika III. iz 1220-ih. Pod Henrikom III. so zgradili tudi okrogli stolp ob jugovzhodnem stanovanjsko-obrambnem gradu. Dva pravokotna stolpa sta bila zgrajena za okrepitev gradu v 1370-ih na vzhodnem delu obzidja. Ru\xc5\xa1evine stolpa v D-obliki na severozahodnem delu gradu segajo v 1380-ta.\n_START_SECTION_\nGrajski vrtovi\n_START_PARAGRAPH_\nGrajski vrtovi zasedajo celotno obmo\xc4\x8dje nekdanjega podgradja. Dostop do severovzhoda le\xc5\xbei v bli\xc5\xbeini mesta srednjeve\xc5\xa1kih glavnih vrat gradu. Danes jih sestavlja predvsem ravna travnata povr\xc5\xa1ina, ki je bila ustvarjena namesto podrobnej\xc5\xa1ih vrtov viktorijanske dobe. \xc4\x8ceprav so \xc5\xa1tevilni objekti omejeni na dvori\xc5\xa1\xc4\x8de, srednjeve\xc5\xa1ke natan\xc4\x8dne lokacije danes niso znane. Dvori\xc5\xa1\xc4\x8de je bilo v\xc4\x8dasih razdeljeno v smeri vzhod\xe2\x80\x93zahod z zidom v ve\xc4\x8dji in manj\xc5\xa1i severni oziroma ju\xc5\xbeni del. Zahodnega poteka tega zidu \xc5\xa1e ni bilo mogo\xc4\x8de rekonstruirati.\n_START_SECTION_\nBivalno-obrambni grad\n_START_PARAGRAPH_\nOhranjen bivalno-obrambni grad je arhitekturna mojstrovina. Z 38 metri vi\xc5\xa1ine je najvi\xc5\xa1ji ohranjen v Evropi in je bil gotovo med najvi\xc5\xa1jimi evropskimi grajskimi stolpi v tistem \xc4\x8dasu. \xc5\xbde v dana\xc5\xa1njih poro\xc4\x8dilih so ga ob\xc4\x8dudovali kot izjemno zgradbo. Zunanje stene stolpa imajo pribli\xc5\xbeno kvadratni tloris s stranico, dolgo 21 m, in najve\xc4\x8djo debelino 3,6 m.  Zunanje stene so v glavnem iz nepravilnih kamnov iz apnenca (kentski ragstone), vogali in okenski okvirji so bile zgrajeni iz skrbno klesanega caenskega kamna iz Normandije. \xc4\x8ceprav so mnoge okenske odprtine zdaj uni\xc4\x8dene, je o\xc4\x8ditno, da so bila okna v zgornjih nadstropjih urejena z ve\xc4\x8djimi in okrasnimi kamni. Grad ima \xc5\xa1tiri vogalne stolpe, od katerih je jugovzhodni v primerjavi s kvadratnimi stolpi na drugih vogalih okrogel. Obnovljen je bil po uni\xc4\x8denju leta 1215 v 1220-ih. Dostop do gradu je v prvem nadstropju s pravokotno verando na severni strani. Na zunanje stopni\xc5\xa1\xc4\x8de se je pri\xc5\xa1lo skozi vrata v ve\xc5\xbei, zavarovana z dvi\xc5\xbenimi vrati, ki so vodila v glavni del gradu._NEWLINE_Uni\xc4\x8denje notranjosti stolpa v 17. stoletju je bilo veliko, saj je grad brez strehe propadal. Z vmesno steno je bil notranje razdeljen na dve polovici, na vmesni steni je bil tudi vodnjak, tako da je bil stolp samooskrben z vodo. Luknje za tramove ka\xc5\xbeejo polo\xc5\xbeaje nekdanjih medeta\xc5\xbenih stropov, v zunanjih stenah pa so \xc5\xa1e vedno prepoznavni okna, kamini in latrine. Severovzhodni in jugozahodni vogalni stolp imata spiralno stopni\xc5\xa1\xc4\x8de, ki je povezalo posamezna nadstropja._NEWLINE_Grad je neko\xc4\x8d imel \xc5\xa1tiri nadstropja. V kleti so bili prostori za shranjevanje in skladi\xc5\xa1\xc4\x8denje, v prvem nadstropju sta bili dve sobi, verjetno za nastanitev posadke. V drugem nadstropju so bili glavni bivalni prostori. To glavno nadstropje je bilo razdeljeno z elegantno arkado z okroglimi stebri in okraski iz kamna. Podobno kot grad Hedingham ali grad Norwich so v tem nadstropju ob zunanjem zidu galerije. Deluje vi\xc5\xa1je kot na drugih straneh, tako da je verjetno na tem mestu v jugovzhodnem vogalu stal dvignjen oder za kraljevo mizo. Na severni steni je bila kapelica, ki je bila okra\xc5\xa1ena s freskami. Arhitekturni okras na tem nadstropju je podoben kot v takratnih stolnicah ali samostanih, kar kljub delnemu uni\xc4\x8denju ka\xc5\xbee, da so bili lahko celo normanski gradovi elegantno opremljeni. V zgornjem nadstropju so bili verjetno kraljevi bivalni prostori. Na strehi je bila obrambna plo\xc5\xa1\xc4\x8dad.\n_START_SECTION_\nLiteratura in film\n_START_PARAGRAPH_\nRochestrski pisatelj Charles Dickens je omenil grad v svojih romanih Pickwickovci in Skrivnost Edwina Drooda. Obleganje leta 1215 je bil navdih za film (2011) Ironclad \xe2\x80\x93 do zadnjega bojevnika. Poleg tega je bil grad ozadje za ve\xc4\x8d drugih filmov, tudi v Hamletu in Henriku VIII."